
LIETUVIŲ KALBOS INSTITUTO
DARBO TARYBOS VEIKLOS REGLAMENTAS

I SKYRIUS
BENDROSIOS NUOSTATOS

1. Lietuvių kalbos instituto darbo taryba (toliau – Darbo taryba) – nepriklausomas Lietuvių kalbos instituto (toliau – Institutas) darbuotojų atstovaujamasis organas, ginantis Lietuvių kalbos instituto darbuotojų profesines, darbo ir socialines teises bei atstovaujantis jų interesams.
2. Darbo taryba savo veikloje vadovaujasi Lietuvos Respublikos darbo kodeksu, Lietuvos Respublikos mokslo ir studijų įstatymu, Lietuvių kalbos instituto darbo tarybos veiklos reglamentu (toliau – Reglamentas) ir kitais įstatymais bei teisės aktais.
3. Darbo taryba sudaroma trejų metų kadencijai, kuri pradedama skaičiuoti nuo Darbo tarybos įgaliojimų pradžios.

II SKYRIUS
DARBO TARYBOS STATUSAS IR FUNKCIJOS

4. Darbo taryba yra nepriklausoma nuo Instituto administracijos. Instituto administracija negali daryti įtakos Darbo tarybos sprendimams ar veiklai.
5. Darbo taryba, vykdydama savo funkcijas, gina visų Instituto darbuotojų teises ir atsižvelgia į visų darbuotojų interesus, nediskriminuoja atskirų darbuotojų, jų grupių ar atskirų struktūrinių padalinių darbuotojų.
6. Darbo tarybos funkcijos:
6.1. dalyvauja informavimo, konsultavimo ir kitose procedūrose, kuriomis darbuotojai ar jų atstovai įtraukiami į Instituto administracijos sprendimų priėmimą;
6.2. esant poreikiui teikia Instituto administracijai pasiūlymus dėl ekonominių, socialinių ir darbo klausimų, aktualių darbuotojams sprendimų, darbo teisės normų įgyvendinimo;
6.3. inicijuoja kolektyvinį darbo ginčą, jeigu Instituto administracija nevykdė darbo teisės normų reikalavimų;
6.4. esant būtinybei šaukia visuotinį Instituto darbuotojų susirinkimą, suderinusi su Instituto administracija susirinkimo datą, laiką ir vietą;
6.5. pagal poreikį atlieka kitas veiklas, numatytas Darbo kodekse ir kituose teisės aktuose. 
7. Darbo taryba informuoja Instituto darbuotojus apie savo veiklą, kiekvienais metais  pateikdama metinę Darbo tarybos veiklos ataskaitą visuotiniame ataskaitiniame darbuotojų susirinkime arba kitomis informavimo priemonėmis, leidžiančiomis pasiekti visus Instituto darbuotojus.

III SKYRIUS
DARBO TARYBOS VEIKLOS ORGANIZAVIMAS

8. Darbo tarybos nariai pirmajame Darbo tarybos posėdyje iš savo narių išsirenka Darbo tarybos pirmininką, pirmininko pavaduotoją ir sekretorių.
9. Darbo tarybai vadovauja pirmininkas, kuris šaukia Darbo tarybos posėdžius ir jiems pirmininkauja; atstovauja Darbo tarybai santykiuose su darbuotojais, Instituto administracija ir trečiaisiais asmenimis; rengia metinės Darbo tarybos veiklos ataskaitos Instituto darbuotojams projektą ir pateikia jiems Darbo tarybos patvirtintą ataskaitą. Kai Darbo tarybos pirmininkas laikinai negali eiti savo pareigų, jį pavaduoja Darbo tarybos pirmininko pavaduotojas, o jo nesant - kitas Darbo tarybos narys.
10. Darbo tarybos sekretorius tvarko ir saugo Darbo tarybos dokumentaciją, rašo Darbo tarybos posėdžio protokolą ir atlieka kitus Darbo tarybos pirmininko pavedimus. Kai Darbo tarybos sekretorius laikinai negali eiti savo pareigų, jį pavaduoja Darbo tarybos pirmininko paskirtas Darbo tarybos narys.
11. Pagrindinė Darbo tarybos veiklos forma yra posėdis. Darbo tarybos posėdžiai šaukiami Darbo tarybos pirmininko iniciatyva.
12. Darbo taryba pagal kompetenciją svarsto Instituto direktoriaus pateiktus dokumentų projektus, prašymus ir klausimus, darbuotojų prašymus ir klausimus. Jeigu teikiamas svarstyti klausimas nepriklauso Darbo tarybos kompetencijai, Darbo taryba grąžina prašymą, nurodydama motyvus. 
13. Darbo taryba esant poreikiui į savo posėdžius kviečia Instituto administracijai atstovaujančius asmenis, darbuotojus, atitinkamos srities ekspertus. Kviečiamiems asmenims apie posėdžio datą, laiką ir vietą pranešama ne vėliau kaip prieš tris darbo dienas. Į posėdį kviečiamiems asmenims išsiunčiamas posėdžio darbotvarkės projektas.
14. Reglamento nustatyta tvarka pateiktus klausimus Darbo tarybos pirmininkas įtraukia į Darbo tarybos posėdžio darbotvarkės projektą, nusprendžia dėl į posėdį kviečiamų asmenų ir, suderinęs su Darbo tarybos nariais bei į posėdį kviečiamais asmenimis, nustato Darbo tarybos posėdžio laiką ir vietą.
15. Darbo tarybos posėdis rengiamas ne vėliau kaip per dešimt darbo dienų nuo gauto prašymo svarstyti klausimą Darbo tarybos posėdyje.  
16. Darbo tarybos posėdis yra teisėtas, jeigu jame dalyvauja ne mažiau kaip du trečdaliai Darbo tarybos narių. Darbo tarybos posėdžiai protokoluojami. Posėdžio protokolą pasirašo posėdžio pirmininkas ir sekretorius.
17. Darbo tarybos sprendimai priimami atviru balsavimu Darbo tarybos narių balsų dauguma. 

IV SKYRIUS
BAIGIAMOSIOS NUOSTATOS

18. Visus Darbo tarybos veiklos procedūrinius klausimus, kurie nenumatyti šiame Reglamente, siūlo spręsti Darbo tarybos pirmininkas. Toks sprendimas, Darbo tarybos pirmininkui trumpai išdėsčius motyvus, gali būti priimamas Darbo tarybos narių balsų dauguma.
19. Reglamentą tvirtina Darbo taryba visų narių balsų dauguma. Atskiri Reglamento punktai gali būti naikinami, papildomi arba keičiami posėdyje dalyvaujančių Darbo tarybos narių balsų dauguma.
20. Likus ne mažiau kaip trims mėnesiams iki Darbo tarybos kadencijos pabaigos arba per mėnesį nuo Darbo kodekso 176  straipsnio 1 dalies 3, 4 ir 5 punktuose nustatytų aplinkybių atsiradimo pradedama naujos Darbo tarybos rinkimo procedūra. Naujos Darbo tarybos rinkimus inicijuoja Darbo taryba, pasiūlydama Instituto administracijai sudaryti rinkimų komisiją Darbo kodekso nustatyta tvarka.
21. Darbo taryba savo įgaliojimus įgyja ir pradeda vykdyti Darbo kodekse nustatytas funkcijas susirinkusi į pirmąjį posėdį. Pirmąjį darbo tarybos posėdį turi sušaukti rinkimų komisijos pirmininkas ne anksčiau kaip per penkias dienas ir ne vėliau kaip per dešimt dienų nuo rinkimų rezultatų paskelbimo.

